text: Kvinde fra Varde dræbt: Formodet spritbilist fængslet
  02 september 2018 kl. 15.11
  En 59-årig mand var for kvæstet til at møde i retten, hvor en dommer valgte at fængsle manden.
  
  Lørdag aften mistede en 57-årig kvinde fra Varde livet i en bilulykke. Det skete på Hovedvejen ved Barslev på halvøen Thyholm.
  Retten i Holstebro har søndag varetægtsfængslet en 59-årig mand for uagtsomt manddrab under særligt skærpende omstændigheder. Manden var indblandet i ulykken, og ifølge politiets sigtelse var manden fuld.
  Vagtchef Anders Olesen fra Midt- og Vestjyllands Politi, om fængslet bilist. : "Der er foretaget en screeningstest, som indikerer, at han har været spirituspåvirket."
  - Vi venter på at få svar på en blodprøve med hensyn til promillens størrelse, men der er foretaget en screeningstest, som indikerer, at han har været spirituspåvirket, fortæller vagtchef Anders Olesen fra Midt- og Vestjyllands Politi.
  Kan give fængsel
  Straffeloven skelner mellem uagtsomt manddrab og uagtsomt manddrab under særligt skærpende omstændigheder. Og der er stor forskel, hvad straffen angår.
  Normalt straffes uagtsomt manddrab kun med bøde - dog kan en fængselsstraf på op til fire måneder komme på tale.
  Men i sager, hvor der også er tale om spritkørsel, så er udgangspunktet en fængselsstraf på ét års fængsel og opefter.
  59-årig på hospitalet
  Den 59-årige mand, der kommer fra Hurup i Thy, var ikke selv til stede ved søndagens retsmøde.
  - Han er indlagt på hospitalet og er for slemt tilskadekommen til at kunne møde i retten. Det er dog ikke livstruende, fortæller Anders Olesen.
  Når den 59-årige er i stand til at møde i retten, vil han blive fremstillet i grundlovsforhør på ny, hvor han vil få mulighed for at afgive forklaring i sagen.
  Retten i Holstebro har bestemt, at manden foreløbig er frihedsberøvet frem til den 24. september. Så længe manden er indlagt, vil frihedsberøvelsen foregå på hospitalet. Det kaldes at være fængslet i surrogat.
  